Rendkívüli adatszolgáltatás a biztosítékként bevont és ügyfélszámlákon nyilvántartott lakossági állampapírok állományáról

**Az adatszolgáltatás kitöltésével kapcsolatos fogalmak és előírások**

*Adatszolgáltatásra kötelezett intézmények:*kijelölt hitelintézetek, hitelintézettel egyenértékű pénzügyi vállalkozások, befektetési vállalkozások ill. fióktelepek a közzétett adatszolgáltatói lista alapján.

*Beküldési gyakoriság és határidő:* "A biztosítékként bevont és ügyfélszámlákon nyilvántartott lakossági állampapírok állománya" (MNB azonosító kód: L02) megnevezésű adatszolgáltatást

a) első alkalommal 2019. október 25-ig (2019. szeptember 30. vonatkozási időszakra),

b) ezt követően havonta, az adott hónap utolsó napjára vonatkozóan a tárgyhót követő 10. napig bezárólag (amennyiben ez munkaszüneti napra esik, a következő munkanapon)

kell teljesíteni. Az adatszolgáltatás határozatlan időre szól.

Az állományokat *millió forintban, névértéken* kell megadni.

Az adatszolgáltatás teljesítése során *természetes személynek minősülnek* az egyéni vállalkozóról és az egyéni cégről szóló 2009. évi CXV. törvény alapján *az egyéni vállalkozók is*.

*Csoport:* mindazon entitások, amelyek a vonatkozó jogszabályok szerint az MNB összevont alapú felügyelete alatt állnak.

*Befektetési hitel:* a Bszt. (2007. évi CXXXVIII. törvény) 4. § (2) bekezdés 7. pontja szerinti ügylet.

*Lombardhitel*: minden olyan hitel annak céljától függetlenül, amikor a természetes vagy nem természetes személy ügyfél a hitelintézeti forint- és devizabetétjét vagy a már meglévő értékpapírját a hitelintézetnél óvadéki letétbe helyezi, hogy ennek fedezete mellett részére hitelt folyósítsanak.

*Egyéb hitel/kölcsön*: a Hpt. (2013. évi CCXXXVII. törvény) 40. pontja szerinti ügyletek, amelyek nem tartoznak a befektetési hitel és lombardhitel kategóriákba, amelyeket az adatszolgáltatás táblája alapján külön kell szerepeltetni.

*Derivatív ügyletek – származtatott ügylet:* a Bszt. (2007. évi CXXXVIII. törvény) 4. § (2) bekezdés 61. pontja szerinti ügylet. A tőzsdei derivatív ügyleteknél – az adatszolgáltatásban használt fogalmaknak megfelelően – azokat az ügyleteket kell szerepeltetni, ahol a biztosíték kedvezményezettje nem harmadik fél.

*Egyéb termékek/konstrukciók:* minden olyan ügylet, amelyek a befektetési hitel, lombardhitel, egyéb hitel/kölcsön, illetve derivatív ügyletek kategóriákba nem sorolhatók be.

*Biztosítékba bevont állomány*: mindazon, az adatszolgáltató által elfogadott, nyilvántartott lakossági állampapír állomány, amely felett biztosítéki típusú jogviszony (így különösen óvadék, zálogjog, opciós jog, vevőkijelölés) keretében jogosultként vagy kedvezményezettként az adatszolgáltató vagy csoportjának tagja került megjelölésre.

*Ügyfélállomány:* az adatszolgáltató által vezetett értékpapírszámlákon nyilvántartott összes lakossági állampapír állomány; kiegészítve más által vezetett értékpapírszámlákon nyilvántartott olyan lakossági állampapír állománnyal, amely felett bármely biztosítéki típusú jogviszony (így különösen óvadék, zálogjog, opciós jog, vevőkijelölés) keretében jogosultként vagy kedvezményezettként az adatszolgáltató vagy csoportjának tagja került megjelölésre; csökkentve az adatszolgáltató által vezetett értékpapírszámlákon nyilvántartott, biztosíték tárgyát képező lakossági állampapír állomány azon részével, amelynek nem az adatszolgáltató vagy csoportjának tagja a biztosítéki jogosultja vagy kedvezményezettje. A 18. és 19. sorokban szereplő állományok összegét jelenti, a saját számlán nyilvántartott állományokat nem tartalmazza.

A biztosítékba bevont állományba, valamint az ügyfélállományba sem kerül beszámításra azon óvadékként máshoz elhelyezett lakossági állampapír állomány, amelynek jogosultja (kedvezményezettje) az adott lakossági állampapír Ismertetőjében óvadéki jogosultként (kedvezményezettként) kifejezetten megjelölt egyéb szervezet.

Az *egyéb lakossági állampapír* elnevezésű oszlopban azokat az állományokat kell feltüntetni, amelyek az előző oszlopokban nevesített állampapír típusokba nem sorolhatók be.